<classify> SERIKALI imesema taarifa zinazotolewa katika mitandao ya kijamii na baadhi ya vyombo vya habari kuhusu kutowekwa wazi uwepo wa ugonjwa wa ebola nchini sio za kweli na zipuuzwe.Imesema inaonekana kuna njama ovu za kueneza taarifa hasi dhidi ya Tanzania. Waziri wa Afya, Maendeleo ya Jamii, Jinsia Wazee na Watoto Ummy Mwalimu alisema hayo jana jijini Dar es Salaam wakati akitoa taarifa ya hali ya afya nchini.Ummy alisema Serikali ya Tanzania inasimamia kwa ukamilifu na kutekeleza kanuni na miongozo ya afya duniani na itaendelea kushirikiana na Shirika la Afya Duniani WHO katika kukabiliana na tishio la ugonjwa wa ebola.Taarifa zinazoendelea kuhusu Tanzania kutoweka wazi magonjwa si za kweli hivyo ziendelee kupuuzwa, alisema Ummy na kuongeza kuwa Serikali ya Tanzania inatambua madhara makubwa ya kuficha ugonjwa kama huo, wananchi watulie na kupuuza taarifa zisizo rasmi maana hakuna ugonjwa.Alisema kuanzia mwaka 2018 tangu kulipuka kwa ugonjwa huo nchini Congo, serikali imepata tetesi za wagonjwa 28 na walipofuatiliwa na kuchunguzwa hawakuthibitika. Ummy alisema iwapo zitakuwepo taarifa zenye kuthibitisha uwepo wa ugonjwa, Tanzania itaendelea kufuata kanuni na miongozo ya afya za kutoa taarifa kwa Shirika la Afya Duniani WHO.Hata zilipoletwa tetesi tulipokea taarifa na kufanya uchunguzi na kuthibitisha kuwa hawakuwa na ebola na taarifa zao zilipelekwa Shirika la Afya Duniani na ifahamike kuwa wataalamu wa Tanzania wamepata mafunzo ya afya afya kutoka Shirika la Afya Duniani lililopo Atlanta, Marekani, alieleza.Alisema serikali haiwezi kuficha mgonjwa wa ebola na kuwataka viongozi wa dini kushirikiana katika kuombea Watanzania.  <topic>: kitaifa 